Nyt losahti! Alexei Eremenko junior jättää SJK:n

Alexei Eremenko junior ei jatka SJK:ssa.

Alexei Eremenko juniorin ura ei jatku Seinäjoella.­

SJK tiedotti keskiviikkona, ettei sen talven profiilihankinta Alexei Eremenko junior jatka seurassa. SJK ilmoitti, että Eremenkon sopimus on purettu perhesyistä.

Eremenko pelasi kaikki kilpailut mukaan lukien 12 ottelua seinäjokisten paidassa, mutta putosi viime viikkoina vaihtopelaajan rooliin.

57 maaottelua urallaan pelannut Eremenko hankittiin tammikuussa suureen rooliin, mutta pelit alkoivat nihkeästi niin Eremenkolta kuin SJK:ltakin. SJK on kerännyt vain yhden pisteen viidestä ottelusta. Seura kohtaa Interin torstaina.

Eremenko on edustanut Suomessa aiemmin Jokereita, HJK:ta ja Jaroa. Maailmalla hän on pelannut mm. Leccen, Kilmarnockin, Saturnin ja Rubin Kazanin paidassa.

Tulospalvelu: Veikkausliiga 04.05.2016